钦定古今图书集成/明伦汇编/宫闱典/第037卷 > 元宗武皇后
## 钦定古今图书集成/明伦汇编/宫闱典/第037卷 > 元宗武皇后

按《唐书后妃传》：“元宗贞顺皇后武氏，恒安王攸止女，
幼入宫。帝即位，濅得幸。时王皇后废，故进册惠妃，其
礼秩比皇后。初，帝在潞，赵丽妃以倡幸，有容止，善歌
舞。开元初，父兄皆美官。及妃进丽妃，恩亦弛。以十四
年卒，谥曰和。生太子瑛，而皇甫德仪生鄂王，刘才人，
生光王，皆藩邸之旧。后爱薄而妃乃专宠，封所生母”
杨郑国夫人，弟忠国子祭酒，信秘书监。将遂立皇后，
御史潘好礼上疏曰：“礼，父母仇不共天，《春秋》‘子不复，
仇不子也。陛下欲以武氏为后，何以见天下士妃，再
从叔三思也，从父延秀也，皆干纪乱常，天下共疾。夫
恶木垂荫，志士不息；盗泉飞溢，廉夫不饮。匹夫匹妇
尚相择，况天子乎？愿慎选华族，称神祇之心。《春秋》宋
人夏父之会，无以妾为夫人’。齐桓公誓葵丘曰：‘无以
妾为妻’。此圣人明嫡庶之分也。分定则窥竞之心息
矣。今人间咸言右丞相张说欲取立后功，图复相。今
太子非惠妃所生，而妃有子，若一俪宸极，则储位将
不安。古人所以谏其渐者，有以也。”遂不果立。妃生子
必秀嶷，凡二王一主，皆不育。及生寿王，帝命宁王养
外邸。又生盛王、咸宜、太华二公主。后李林甫以寿王
母爱，希妃意，陷太子、鄂光二王，皆废死。会妃薨，年四
十馀，赠皇后及谥，葬敬陵。

按《旧唐书》本传，惠妃以开元二十五年十二月薨，年
四十馀。下制曰：“存有懿范，没有宠章。岂独被于朝班，
故乃施于壸政。可以垂裕，斯为通典。”故惠妃武氏，少
而婉顺，长而贤明，行合礼经，言应图史。承戚里之华
胄，昇后庭之峻秩。贵而不恃，谦而益光，以道饬躬，以
和逮下。四德粲其兼备，六宫咨而是则。法度在己，靡
“资珩珮，躬俭化人，率先𫄨绤。夙其奇表，将加正位，前
后固让，辞而不受。奄至沦殁，载深感悼，遂使玉衣之
庆，不及于生前；象服之荣，徒增于身后。可赠贞顺皇
后，宜令所司择日册命，葬于敬陵。”时庆王琮等请制
齐衰之服，有司请以忌日废务，上皆不许之，立庙于
京中昊天观南。乾元之后，祠享亦绝。